Jegyzőkönyv

Készült a Harkány Város Önkormányzata Képviselő-testületének 

2013. szeptember 27.-én (péntek) 8.00 órai kezdettel megtartott rendkívüli testületi üléséről.

Az ülés helye: Harkányi Közös Önkormányzati Hivatal, Jegyzői iroda (Harkány, Petőfi S. u. 2-4.)

Jelen vannak: Vargáné Kovács Mária alpolgármester,

 Hazenauer György, Hajdú Gábor, Kiss-Kálmán Éva, Poller Roland (később érkezett)   

 képviselők

Tanácskozási joggal megjelent:




Dr. Bíró Károly címzetes főjegyző



Kesjár János Harkányi Gyógyfürdő Zrt. vezérigazgató



Albrecht Ferenc műszaki osztályvezető

Képíró Sarolta pénzügyi osztályvezető

Papp Zsuzsanna igazgatási osztályvezető

Tanácskozási jog nélkül megjelent:



Vaszlavik Erika jegyzőkönyvvezető

Vargáné Kovács Mária alpolgármester: Köszöntöm a megjelent testületi tagokat rendkívüli ülésünkön, megállapítom, hogy a testületből 4 fő képviselő megjelent, az ülés határozatképes, azt megnyitom. Tisztelettel köszöntöm a vezérigazgató urat. Javaslom jegyzőkönyv hitelesítőnek Hajdú Gábor és Hazenauer György képviselőket.

Vargáné Kovács Mária alpolgármester javaslata alapján a Képviselő testület (4 igen, 0 nem, 0 tartózkodás szavazati aránnyal) egyhangúan Hajdú Gábor és Hazenauer György képviselőket választotta meg jegyzőkönyv-hitelesítőnek.

Vargáné Kovács Mária alpolgármester: A kiküldött napirendi pontokkal kapcsolatban van-e valakinek észrevétele? 

Albrecht Ferenc: Egy napirendi pont felvételét szeretném kérni, a Harkány, Széchenyi tér 4. szám alatti önkormányzati ingatlanra érkezett vételi ajánlat. 
Hajdú Gábor: Szeretnék egyebek napirendi pontot felvetetni, ahol két pályázati lehetőségről tájékoztatnám a testületi tagokat.
Vargáné Kovács Mária alpolgármester: Ezekkel a módosításokkal javaslom a napirendi pontok elfogadását. Szavazásra teszem.
A Képviselő-testület egyhangúan (4 igen, 0 nem, 0 tartózkodás szavazati aránnyal) az alábbi napirendi pontok tárgyalását fogadta el:

Napirendi pontok:

1.) Harkány-Hajdúböszörmény közös LEADER pályázatának megtárgyalása

Előterjesztő: Albrecht Ferenc műszaki osztályvezető

2.) „Gyógyvízzel a psoriasis ellen - kikapcsolódás az egész családnak” című Norvég pályázat megtárgyalása

Előterjesztő: Albrecht Ferenc műszaki osztályvezető

3.) Bursa Hungarica Ösztöndíj pályázat megtárgyalása

Előterjesztő: Albrecht Ferenc műszaki osztályvezető

4.) XXXVII. Tenkes Kupa Nemzetközi Sakkverseny támogatásának megtárgyalása

Előterjesztő: Hajdú Gábor Idegenforgalmi, Kulturális-és Sportbizottság elnöke

5.) Harkány, Széchenyi tér 4. szám alatti önkormányzati ingatlanra érkezett vételi ajánlat megtárgyalása

Előterjesztő: Albrecht Ferenc műszaki osztályvezető
6.) Egyebek

7.) Polgármester illetményének megtárgyalása

Előterjesztő: Vargáné Kovács Mária alpolgármester
1.) Harkány-Hajdúböszörmény közös LEADER pályázatának megtárgyalása

Előterjesztő: Albrecht Ferenc műszaki osztályvezető

Albrecht Ferenc műszaki osztályvezető: A kiküldött előterjesztéshez képest, annyi történt, hogy a fürdő részéről becsatolásra került a tervezett költségvetését a felújításnak. A főbejárat felújítását, az 5. számú medence javítását fedezné a költség, valamint 2 db élményelem, ami tartalmaz egy családi vízi csúzdát, vízi ösvényt. Ez körülbelül 40 millió Ft költséget takar, a fennmaradó 10 millió Ft rendezvények, egyéb járulékos költségeket fedezné. Javaslom a testületnek, hogy ennek a pályázatnak nincs önereje, támogassa ennek a beadását.
Hazenauer György: Mindennek megvan a költségvetése, ezért ez mind nem férne bele a 40 millió Ft-ba, a csúzda alapozására 3.800.000.- Ft-ot az önkormányzatnak fizetnie a fürdőnek a tartozása fejében mint támogatást kifizetnie a jövő év terhére. 

Vargáné Kovács Mária alpolgármester: Mikor kezdődne el ez a felújítás?

Albrecht Ferenc: 2014-es megvalósítású pályázat.

Hazenauer György: Szezonra talán elkészülne. 

Albrecht Ferenc: Ha megvan a döntés a pályázatról, akkor el lehet kezdeni a felújítást minél előbb.
Kesjár János: Az alapokat meg tudjuk talán csinálni tavasszal, szezonra el tudna készülni a felújítás. 

Hazenauer György: Ahogy jó az idő tavasszal, azonnal el lehet kezdeni. Én nagyon bízok ebbe a pályázatba, mert már nagyon kellene a felújítás. 

Kiss-Kálmán Éva: A csúzda helyett nem lehetett volna fúvókákat berakatni a medencébe? 
Hazenauer György: Ahhoz egy nagyon komoly átalakítás szükséges, az nem fért volna bele ebbe a pénzbe.
Vargáné Kovács Mária alpolgármester: Kérem a testületet szavazzunk a pályázat beadásáról.
A Képviselő-testület egyhangúan (4 igen, 0 nem, 0 tartózkodás szavazati aránnyal) az alábbiak szerint döntött:

127/2013.(IX.27.) sz. Önk. határozat:

Harkány Város Önkormányzatának Képviselő-testülete támogatja  Hajdúböszörmény és Harkány városok közös pályázatának beadását a Mezőgazdasági és Vidékfejlesztési Hivatal 57/2013 (III. 22) számú közleményének megfelelően a LEADER térségek közötti együttműködés keretében. A Képviselő-Testület elfogadja a pályázat 50 millió Forintos összköltségvetését a pályázati feltételek szerint, valamint a fürdő tervezett felújítási-fejlesztési céljait. Egyúttal felhatalmazza a polgármestert a pályázat beadására.

Határidő: 2013.09.30.

Felelős:   polgármester

2.) „Gyógyvízzel a psoriasis ellen - kikapcsolódás az egész családnak” című Norvég pályázat megtárgyalása

Előterjesztő: Albrecht Ferenc műszaki osztályvezető

Albrecht Ferenc: Az előző ülésen már a szándékát kifejezte a testület, hogy indulunk ezen a pályázaton. Most már konkrét árajánlatunk és költségvetésünk van, a kiküldött előterjesztéshez képest körülbelül 5 millió Ft-al több lett a beruházásunk. Az volna  a kérésem, hogy fogadja el a testület ezt az előterjesztést azzal, hogy egy minimális eltérést engedjen meg nekünk. A projekt címe, gyógyvízzel a psoriasis ellen – kikapcsolódás az egész családnak. Az a célja, hogy a psoriasissal élők, akik jellemzően nagy számmal vannak észak európában, a gyógyvíz által nyújtott kezelés mellett pihentető kikapcsolódásban vehessenek részt a városban, ezért a Zsigmondy sétányon többféle fejlesztést tervezünk megvalósítani. A megvalósuló műszaki tartalma a projektnek maximum 40 %-a lehet, ezek az elemek az ivópavilon létesítése, egy szökőkút kialakítása, szabadtéri színpad előtti tér díszburkolása, a színpad előtti nézőtér mobil sátorral való felszerelése, terveztünk 140 padot, 20 db szemetest a szabadtéri színpad közelébe, színpad felújítása, hang és fénytechnikai berendezések beszerzése, 8 db pavilon beszerzése a színpad előtti téren, térfigyelő kamerarendszer kiépítése. A projektbe humán erőforrás fejlesztést is muszáj létrehozni, ez minimum 30 %-a kell, hogy legyen a projektnek, ezen belül elkészülhetne, a városfejlesztési és gyógyhely fejlesztési koncepciónk, stratégiánk. Új munkaerő felvételét tartalmazza a pályázat, orvos konferencia, képzések, nyelvoktatás, tolmácsolás és szervezet fejlesztés tartozik ide. Előírás, hogy a projekt minimum 10 %-ában a nemek közötti esélyegyenlőséget kell támogatni, így került a pályázatba a női projekt kapcsolattartó felvétele, gyógymasszőr, animátor képzések, nyelvi és informatikai oktatások, turisztikai képzések, konferencia és részmunkaidős alkalmazott felvétele férne bele ebbe a 10 %-ba. A projekt nyilvánosságra maximum 10 % költhető, nyitó és záró rendezvények, szóróanyagok, sajtó megjelenések, konferenciák, szemináriumok és internetes felületek készítése tartozna ebbe. Nyertes pályázat esetén 95 %-a támogatás és 15.200.000.- Ft önerő, ehhez képest mondom azt, hogy egy pár millió Ft-os eltérés lenne, nyílván felelősséggel fogjuk ezt mi kezelni. 
Hajdú Gábor: A Zsigmondy sétány környezetének a szebbé tételéről van szó ebben a pályázatba, maga a sétány burkolatára készült már költségvetés, hogy mennyiből lehetne ezt megcsinálni? Nyílik rá pályázati lehetőség?

Albrecht Ferenc: Ha lesz erre pályázat, készen állunk rá, van rá költség kimutatás és tételes költségvetés is. Ebbe a pályázatba azért nem fért bele, mert előtte a szennyvízhálózatot kellene megcsinálni és ilyen infrastrukturális fejlesztést nem tartalmazhat a pályázat.

Kiss-Kálmán Éva: Azt szeretném kérni, ha legközelebb van valamilyen pályázat, akkor előre lássuk azt, hogy mi a város koncepciója, a város arculatát, hogy előre tudjunk tervezni. Most szükség helyzet van, gyorsan kellett ezt a pályázatot összeállítani. Természetesen mellé állok minden olyan kezdeményezésnek, ami Harkány érdekében történik, csak előre szeretném látni.

Albrecht Ferenc: Pontosan ezért lenne jó, ha megvalósulna a városfejlesztési koncepció és stratégia. Ezekre előre elkészített tervek voltak, csak most szedtük őket elő. Próbáltunk olyan elemeket beletenni, hogy ne kelljen újat kitalálni és építési engedéllyel bajlódni.
Hazenauer György: Az ivópavilon terveit azért még pontosítani kell. A kiviteli terveket jobban ki kell munkálni. Ennek van egy közegészségügyi egyeztetése is. Elég komoly előírások vannak az ivókúrával kapcsolatban. A fürdőnek is bizonyítania kell, hogy ez egy zárt láncon keresztül közvetlen a kúttól jövő víz, amit ott inni lehet. 

Dr. Bíró Károly címzetes főjegyző: Meddig kell a pályázatot benyújtani?

Albrecht Ferenc: Szeptember 30-ig. 

Dr. Bíró Károly címzetes főjegyző: Az látszik, hogy ez egy bőkezű pályázat, egy kötöttség van, hogy a műszaki beruházás csak 40 % lehet. Nagy mozgásteret biztosítana, ha nyerne. Nyílván nagyon népszerű lesz ez a pályázat, sok igénylés fog érkezni, szerintem a partnere sok múlik. 

Albrecht Ferenc: Kérem, hogy ezt a javaslatot fogadja el a testület azzal, hogy a számok minimálisan változhatnak. 

Vargáné Kovács Mária alpolgármester: Szavazásra teszem a Norvég pályázat beadását.
A Képviselő-testület egyhangúan (4 igen, 0 nem, 0 tartózkodás szavazati aránnyal) az alábbiak szerint döntött:

128/2013.(IX.27.) sz. Önk. határozat:

Harkány Város Önkormányzatának Képviselő-testülete "A helyi önkormányzatok kapacitásfejlesztése a közszolgáltatások minőségének javítása és a helyi gazdaság fejlesztése érdekében / Capacity-building of local governments for enhancing quality of public services and for promoting local economic development" pályázatának beadását. A Képviselő-Testület elfogadja a pályázat partnereinek a Zsigmondy Vilmos Harkányi Gyógyfürdőkórházat és a helyi TDM szervezetet, valamint a Norvég partnert. 

A Képviselő-testület saját költségvetése terhére biztosítja az 5 %-os önerőt, amely 17.775.105 Forint. Egyúttal felhatalmazza a polgármestert a pályázat beadására.

Határidő: 2013.09.30.

Felelős:   polgármester

/Kesjár János elment./
3.) Bursa Hungarica Ösztöndíj pályázat megtárgyalása

Előterjesztő: Albrecht Ferenc műszaki osztályvezető

Albrecht Ferenc: Ahhoz, hogy a Bursa Hungarica Ösztöndíj pályázaton részt vegyünk most előzetesen csatlakozási nyilatkozatot kell hozni. Ami azt jelenti, hogy a 2014. évi pályázatához csatlakozik az önkormányzat. Két típusú pályázatot kell beadni, mindkettőre harkányi lakóhellyel rendelkező, hátrányos szociális helyzetű pályázok jelentkezhetnek. Az A típusú pályázatba akik teljes idejű nappali tagozatos képzésben vesznek részt, a B típusú pályázatba akik ilyenbe szeretnének majd részt venni. A következő testületi ülések egyikén lesz kimunkálva a pályázat kötelező mellékletei, amit a testület fog jóváhagyni. Az elbírálás is testületi döntés.
Vargáné Kovács Mária alpolgármester: Kérem a testületet szavazzon a Bursa Hungarica Ösztöndíj pályázathoz való csatlakozásról.

A Képviselő-testület egyhangúan (4 igen, 0 nem, 0 tartózkodás szavazati aránnyal) az alábbiak szerint döntött:

129/2013.(IX.27.) sz. Önk. határozat:

Harkány Város Önkormányzatának Képviselő-testülete támogatja a Bursa Hungarica Felsőoktatási Önkormányzati Ösztöndíjpályázat 2014. évi fordulójához a csatlakozást, és felhatalmazza a polgármestert a Bursa Hungarica 2014. évi forduló pályázati kiírására, valamint a Képviselő Testület meghatározza a pályázat kötelező mellékleteit. 

Határidő: 2013.10.10.

Felelős: Dr. Imri Sándor polgármester

4.) XXXVII. Tenkes Kupa Nemzetközi Sakkverseny támogatásának megtárgyalása

Előterjesztő: Hajdú Gábor Idegenforgalmi, Kulturális-és Sportbizottság elnöke

Hajdú Gábor: November második felében kerül megrendezésre minden évben a sakkverseny, 1 millió Ft támogatást kért a szervező. Az idegenforgalmi, kulturális és sportbizottság megtárgyalta ezt a kérelmet, olyan döntést hozott a bizottság, hogy támogatja a kérelmet, ha megfelelő média hátteret kap, Harkány neve szerepeljen a kiírás nevében, az is kérés volt, hogy a rendezvényeket a fürdőbe is terjesszük ki ezeket a szervező egyesület elfogadta. A következő feltétel a megfelelő média kampány, ezzel nem lesz gond, viszont a szponzori támogatást az idő rövidsége miatt, nem merték ígérni, de ennek ellenére én javaslom a testületnek, hogy 1 millió Ft-al támogassuk ezt a rendezvényt. Ennek a rendezvénynek szállás vonzata is van a szállodákban, kurtaxa bevétele is van a városnak.
Hazenauer György: A fürdőbe ezt hogy képzelik el?

Hajdú Gábor: Ez még pontosítani kell, ez ötletként jött elő, akár a pihenőbe a vendégekkel egy sakk nagymester játszhatna.

Hazenauer György: Ez az 1 millió Ft a költségvetésbe szerepel?

Képíró Sarolta: 100.000.- Ft szerepel erre a költségvetésbe. 

Kiss-Kálmán Éva: Ennek a sakkversenynek van pontos költségvetése is?

Hajdú Gábor: Harkány város adja a helyszínt, ez egy szponzori támogatás.

Hazenauer György: A fürdővel ezzel kapcsolatban egyeztetni kell, itt a résztvevők fürdőbelépőt kapnak. Az 1 millió Ft-ot minek a terhére biztosítjuk?

Képíró Sarolta: A dologi kiadásokat áttekintve támogatni tudjuk a rendezvényt, a költségvetést módosítani kell. 

Hajdú Gábor: Most lett nekik írásban elküldve, hogy a helyszínt biztosítjuk a részükre, most kezdték el szervezni. A nevezések alapján látják, hogy alakul a részvétel, ezt előre nem lehet látni, ez egy nemzetközi szintű verseny. 
Kiss-Kálmán Éva: Arról is szó volt, hogy hívnak egy nemzetközi sakkmestert, az is pénzbe fog kerülni. Az 1 millió Ft támogatás mit takar?
Hajdú Gábor: A díjakat fogják ebből megvásárolni.

Hazenauer György: Erről ma döntenünk kell?

Vargáné Kovács Mária alpolgármester: Az idő rövidsége miatt igen.

Dr. Bíró Károly címzetes főjegyző: A polgármester úr saját hatáskörében szeretett volna erről dönteni, támogatta volna, én azt mondtam, hogy hozzuk képviselő-testület elé, mert költségvetést érint.

Hajdú Gábor: Én azt javaslom, hogy támogassuk ezt a rendezvényt, és a szervezőktől fogok kérni egy részletes kimutatást.

Kiss-Kálmán Éva: Már régóta szóba került, hogy lesz ez a sakkverseny, hiányolom, hogy nem készült egy részletes anyag arról, hogy mi mennyibe kerül, egy költségvetést hiányolok.

Albrecht Ferenc: A támogatást általában díjakra költik, ez egy profi sakkversenynek számít, az első díj akár több százezer forint is lehet. 

Hazenauer György: Ha ez így le lenne írva, hogy a támogatás díjakra lesz költve, akkor minden további nélkül támogatnánk. 

Dr. Bíró Károly címzetes főjegyző: Én is úgy tudom, hogy a teljes összeg díjazásra megy. A szállásadókat segítjük hozzá egy bevételhez ezzel a támogatással.

Hazenauer György: Csak a fürdőnek nincs hozadéka ebből.
Hajdú Gábor: A fürdőnek ez egy hírérték lenne. 

Hazenauer György: A fürdőnek ebből semmi haszna nincs. Ezt már előbb meg kellett volna hirdetni.
Időben kérünk egy részletes programot a versenyről.
Vargáné Kovács Mária alpolgármester: Azt nem határozzuk meg , hogy Harkány neve milyen módon szerepeljen a névbe?
Hajdú Gábor: Harkányi Tenkes Kupa Nemzetközi Sakkverseny legyen a neve.

Vargáné Kovács Mária alpolgármester: Kérem a testületet szavazzuk meg ezt a támogatást. 
A Képviselő-testület egyhangúan (4 igen, 0 nem, 0 tartózkodás szavazati aránnyal) az alábbiak szerint döntött:

130/2013.(IX.27.) sz. Önk. határozat:

Harkány Város Önkormányzatának Képviselő-testülete úgy döntött, hogy  XXXVII. Harkányi Tenkes Kupa Nemzetközi Sakkverseny néven támogatja 1.000.000.- Ft összeggel a rendezvényt.
A képviselő-testület felkéri a rendezvény szervezőjét, hogy egy részletes költség kimutatást és programot készítsen a részére.
Határidő: Azonnal

Felelős: Polgármester

Hazenauer György: Szeretném kérni, hogy az 5.) napirendi pontot a polgármester illetményének megtárgyalását csúsztassuk el addig, amíg Poller Roland képviselő társunk megérkezik. 

5.) Harkány, Széchenyi tér 4. szám alatti önkormányzati ingatlanra érkezett vételi ajánlat megtárgyalása

Előterjesztő: Albrecht Ferenc műszaki osztályvezető
Albrecht Ferenc: A testület már korábban döntött az ingatlan értékesítéséről, értékbecslés készült 2012.03. hóban mely 1.050.000.- Ft-ban határozta meg az ingatlan értékét, már akkor is lakhatatlan volt az ingatlan, azóta pedig romlott az állaga. Nem gazdaságos az épület javítása. Ez az épület bontásra ítélt, nagyon rossz állapotban van, 850.000.- Ft-os vételi ajánlat érkezett az ingatlanra. 
Hazenauer György: A pénzügyi bizottság bejárta az önkormányzati ingatlanokat, ebbe az épületbe nem is tudtunk bejutni, nagyon rossz állapotba van az ingatlan, azt javasoltuk, hogy le kell bontani.

Kiss-Kálmán Éva: Ez az ingatlan nem azért lett megvásárolva, mert járda lesz a helyére építve?

Albrecht Ferenc: A rendezési terv nem tartalmazza ezt a fajta törekvést. Be van sorolva az ingatlan falusias lakóövezetnek. 

Képíró Sarolta: Ez az ingatlan úgy került a birtokunkba, hogy az idős néni aki ott lakott ingyenesen került a szociális otthonba, ezért cserébe az ingatlanát adta az önkormányzatnak. 
Kiss-Kálmán Éva: Mennyi az ingatlan területe?

Hazenauer György: 1027 m2 a területe.

Kiss-Kámán Éva: Ez a vételi ajánlat nagyon kevés.

Hazenauer György: Ha értékesítjük az ingatlant, az Erste Bank felé van ezzel kapcsolatban kötelmünk?

Képíró Sarolta: Nincs jelzálog alatt ez az ingatlan.
Kiss-Kálmán Éva: Szerintem ezt a napirendi pontot napoljuk el.

Hazenauer György: Végigjártuk az önkormányzati ingatlanokat, azt látom, hogy egyre nagyobb az önkormányzat felelőssége, meg kell szabadulni ezektől a rossz állapotú ingatlanoktól.

Albrecht Ferenc: Én élnék egy olyan javaslattal, hogy az értékbecslő aktualizálja az értékbecslést az ingatlan tekintetében.
Dr. Bíró Károly címzetes főjegyző: A vagyon rendeltünk alapján a polgármester 5 millió Ft-ig önállóan dönthet az értékesítésről. 
Kiss-Kálmán Éva: Én egy következő testületi ülésre javaslom.
Vargáné Kovács Mária alpolgármester: Kérem a képviselő-testületet szavazzon az ingatlan értékesítéséről.
A Képviselő-testület 3 igen, 0 nem, 1 tartózkodás szavazati aránnyal az alábbiak szerint döntött:

131/2013.(IX.27.) sz. Önk. határozat:

Harkány Város Önkormányzatának Képviselő-testülete úgy döntött, hogy a harkányi 4222/2 hrsz-ú, 7815 Harkány, Széchenyi tér 4. szám alatti lakóház, udvar, gazdasági épület megnevezésű 1027 m2 területű ingatlanát Végh Arnold 7815 Harkány, Szőlőhegy 4732 hrsz. alatti lakos részére 850.000.- Ft összegért értékesíti.
A képviselő-testület felhatalmazza a polgármestert az adásvételi szerződés aláírására.

Határidő: Azonnal

Felelős: Műszaki osztály

6.) Egyebek

Hajdú Gábor: Két pályázati lehetőségről szeretném tájékoztatni a testületet, egyiknek sincs önrész igénye. Az egyik táncházi program legkevesebb 6 alkalommal. 
/Poller Roland képviselő megérkezett./

Hajdú Gábor: Ez egy program lehetőség, a városban élő nemzetiségeknek is egy kulturális bemutatkozási lehetőség. Együtteseknek is egy bemutatkozási lehetőség, a beadási határidő 2013. október 11.
Poller Roland: Támogatom ezt a pályázati lehetőséget, a saját tánccsoportjaink is úgy érzik, hogy meg vannak becsülve, kapnak egy bemutatkozási lehetőséget.

Hajdú Gábor: Kérem a testületet, hogy támogassuk ennek a pályázatnak a beadását.

Vargáné Kovács Mária alpolgármester: Szavazásra teszem.
A Képviselő-testület egyhangúan (5 igen, 0 nem, 0 tartózkodás szavazati aránnyal) az alábbiak szerint döntött:

132/2013.(IX.27.) sz. Önk. határozat:

Harkány Város Önkormányzatának Képviselő-testülete úgy döntött, hogy támogatja a Közművelődési és Népművészeti Kollégium által kiírt „Táncház” pályázat beadását.

Határidő: 2013. október 11.

Felelős: Műszaki osztály

Hajdú Gábor: A másik pályázati lehetőség, egy ismeretterjesztő rendezvények megtartása, kiadványok elkészítése. Ez egy 3 napos konferencia lenne, a magyar őstörtének kutatás legújabb eredményeiről. Ennek még lehetne kedvező média visszhangja is, idegenforgalmi vonzata is lenne. Ennek 1.800.000.- Ft-os költség vonzata lenne, de mind pályázatból, ennek sincs önrésze. 

Poller Roland: Ez egy támogatható rendezvény. Kicsit unom már, hogy Harkányban mindenki általánosságban fogalmaz, ha azt mondjuk, hogy 1.800.000.- Ft-os költség, akkor úgy gondoljuk a szavazást, hogy mi a pályázható összeg egy forintját sem tesszük bele. Úgy pályázunk, hogy vagy megkapjuk az összeget, vagy nem. Az Alexandra könyvkiadóval való együttműködés, hogy adunk ki könyvet, az nem olyan egyszerű. Amit kifejezetten szeretnék elmondani, az, hogy a Ferling Médiával megkötött együttműködésnek semmilyen részletét nem ismeri a képviselő-testület. Ez egy olyan dolog, amit a Ferling Médiának kell megpromóznia. 

Hajdú Gábor: Erre a pályázatra van még egy kis idő, én bővebb anyagot kérek be ezzel kapcsolatban a következő testületi ülésre.

Poller Roland: Kérem a Ferling Médiával kapcsolatos szerződések megismerését. 

Hajdú Gábor: A TDM-nek rövidesen tartanak egy bemutatót, utána azt kértük, hogy legyen erről egy lakossági tájékoztató is akár. Erre a bemutatkozóra meghívást kapnak a testületi tagok is. 

Poller Roland: Ezzel teljesen egyetértek. Én azt a szerződést szeretném megismerni, amiből megtudjuk, hogy a Ferling Média  milyen sajtómegjelenéseket garantál nekünk, és milyen felületet.

Vargáné Kovács Mária alpolgármester: Talán hívjuk meg a Ferling urat egy testületi ülésre.
Hajdú Gábor: Erről a pályázatról javaslom, hogy kérjünk bővebb információt a következő ülésre.

Poller Roland: A pályázati anyag legyen előkészítve, a számok ha alá vannak támasztva, akkor megtárgyaljuk. 

Vargáné Kovács Mária alpolgármester: Szavazásra teszem.
A Képviselő-testület egyhangúan (5 igen, 0 nem, 0 tartózkodás szavazati aránnyal) az alábbiak szerint döntött:

133/2013.(IX.27.) sz. Önk. határozat:

Harkány Város Önkormányzatának Képviselő-testülete úgy döntött, hogy támogatja a Közművelődési és Népművészeti Kollégium által kiírt ismeretterjesztő rendezvények, kiadványok pályázatának beadását azzal a feltétellel, hogy a következő képviselő-testületi ülésre legyen részletesen előkészítve a pályázati anyag.

Határidő: 2013. október 21.

Felelős: Műszaki osztály

Vargáné Kovács Mária alpolgármester: A Bányász étterem felé jártam, nagyon életveszélyes az épület. 
Az épület tulajdonosát fel kellene szólítani.

Albrecht Ferenc: Az építés felügyeletnél tudjuk kezdeményezni, hogy ők szólítsák fel hatóságilag. Hatósági jogkörünk nincs már ebben a tekintetben, mi mint önkormányzat felszólíthatjuk, hogy a járdán a járókelőket veszélyezteti. 

Dr. Bíró Károly címzetes főjegyző: A képviselő-testület hozhat egy olyan határozatot, hogy kezdeményezi, hogy ezen ingatlan tekintetében járjon el az illetékes építésügyi hatóság. 

Vargáné Kovács Mária alpolgármester: A másik a vele szembeni épület, ami félkész állapotban van. Az ott lakó szomszédok mondják, hogy azt a félkész épületet illemhelyként használják, oda járnak a gyerekek is játszani. Valami kerítéssel el kellene keríttetni.

Albrecht Ferenc: Az önkormányzat megtette az építés felügyelet felé a bejelentést, hogy járjon el az építtetővel szemben. Még nem kaptunk róla papírt. 

Dr. Bíró Károly címzetes főjegyző: A tulajdoni lap szerint a telek az önkormányzat tulajdona, a felépítmény az építtetőé. Valószínűleg minket fognak kötelezni, hogy kerítsük körbe az ingatlant, ennek eleget kell tenni. Ezzel bizonyítani tudjuk, hogy mi vagyunk a birokosok, mert egy pert kell indítanunk ebben az ügyben. Ebben az ügyben határozatot nem kell hozni, csak tudomásul veszi a képviselő-testület a telek bekerítését.
A Képviselő-testület egyhangúan (5 igen, 0 nem, 0 tartózkodás szavazati aránnyal) tudomásul veszi a Kossuth Lajos u. 6. szám alatti telek bekerítését az önkormányzat költségén.
Dr. Bíró Károly címzetes főjegyző: A Bányász étterem ügyében a képviselő-testület kezdeményezi az illetékes építésügyi hatóságnál az épület balesetveszélyes állapot elhárítása érdekében az intézkedést.

Vargáné Kovács Mária alpolgármester: Kérem a képviselő-testületet erről szavazzon.
A Képviselő-testület egyhangúan (5 igen, 0 nem, 0 tartózkodás szavazati aránnyal) az alábbiak szerint döntött:

134/2013.(IX.27.) sz. Önk. határozat:

Harkány Város Önkormányzatának Képviselő-testülete kezdeményezi a volt Bányász étterem ügyében az illetékes építésügyi hatóságnál az épület balesetveszélyes állapot elhárítása érdekében az intézkedést.

Határidő: Azonnal

Felelős: Műszaki osztály

Poller Roland: A Bányász étterem tekintetében az építési terv módosítása szerint az ingatlan visszakerül beépíthető területté. Mindannyian tudjuk, hogy ez az állapot azért alakult ki, mert az előző vezetésnél más elképzelés volt. Abban a pillanatban, hogy felszólítjuk őket, akkor ők ennek az ingatlannak az értékesítését erőltetni fogják. A rendezési terv hatályba lépése, mikor várható?
Albrecht Ferenc: November végén.
7.) Polgármester illetményének megtárgyalása

Előterjesztő: Vargáné Kovács Mária alpolgármester
Vargáné Kovács Mária alpolgármester: Alakuló ülésen a polgármester illetménye tekintetében olyan határozat született, hogy a köztisztviselői illetményalap 11-szerese lett megszavazva. A törvény úgy szól, hogy a 11-szeres szorzó a minimum, a maximum 12,5-szeres lehet az illetménynek. Az alakuló testületi ülésen Kerécz Tamás képviselő társunk kezdeményezte a 11-szeres szorzót azzal, hogy a költségvetés végrehajtásának szeptemberi állapotát figyelembe véve, annak sikere esetén a 12,5-szeres szorzót visszamenőlegesen meg kívánja szavazni a testület, amennyiben erre a város gazdasági helyzete lehetőséget ad. Az előző testületi ülésen elfogadtuk a város I. félévi gazdasági beszámolóját. Szeretném, ha most újra tárgyalnánk a polgármester illetményét és döntés születne ez ügyben. 
Hazenauer György: A költségátalányról utólag aztán döntöttünk. Az előterjesztési javaslatban szerepel a költségátalány is.

Dr. Bíró Károly címzetes főjegyző: Ez most is érvényes, az igaz, hogy a 30 % költségátalányról döntés született, de a törvény értelmében az összeget ki kell írni összegszerűen is, ezért változik, ha megnő a bér, változik a költségátalány is.

Poller Roland: Az előterjesztésből úgy jön le, hogy az összes érdem a polgármesteré. Ami az én olvasatomban azt jelenti, hogy a polgármestert díjazzuk azokért az eredményekért, ami ebben a városban ez alatt a 6 hónap alatt el lett érve. Ebbe a sikerbe ez a képviselő-testület a lelkesedésével, szaktudásával és a hozzáállásával nagyon komolyan részt vett. Ha úgy fogalmazunk, hogy a siker, az elmúlt 6 hónap, akkor a képviselő társaimat megkérdezném, hogy arányos e az, hogy a polgármester úr fizetését emeljük, míg mi díjmentesen dolgozunk rendkívüli üléseken. Én ezt úgy fogalmaznám át, hogy amennyiben a polgármester úrnak ezt az emelést megadjuk, akkor megkérdezném, hogy a képviselő társaim nem tartják e jogosnak a képviselőknek megadható maximális mértékű önkormányzati képviselői tiszteletdíjat szavazzuk meg magunknak visszamenőleg. Ha ezt nem szavazzuk meg, akkor nem beszélhetünk sikerről. 
Hazenauer György: Az alakuló ülésen konkrétan kijelentettük, hogy nem fogunk kérni tiszteletdíjat. 

Poller Roland: Én továbbra is azt szeretném, hogy díjmentesen lássuk el a feladatunkat, de ha a költségvetést nézem, ha a polgármester illetményét megemeljük, akkor a mi tiszteletdíjunk is belefér. 

Mi a szabadidőnket nem kímélve testületi ülésre járunk, hozzátesszük az összes szaktudásunkat, a mi tudásunk nem jelenik meg semmilyen kompenzációban, sem elismerésben. Gyakorlatilag kulcs információkhoz nem jutok hozzá, vagy későn kapom meg. Természetesen tudom támogatni a polgármester úr fizetés emelését, ha úgy ítéljük meg közösen, hogy ez egy sikerszéria 6 hónap volt. Ha úgy ítéljük meg, hogy ez nem az volt, akkor gondoljuk át ezt a kérdést még egyszer.

Hajdú Gábor: Hogy terveződött a 2013. évi költségvetésben ez a dolog?

Képíró Sarolta: A 2013. évi költségvetésben a polgármester illetménye van betervezve 12,5-szeres összeggel. A képviselői tiszteletdíj nem lett betervezve, a korábbi években sem volt. Nem született döntés erre vonatkozóan.

Hajdú Gábor: A polgármester úrnak nem fizetést emelünk, hanem visszaállítjuk a korábbi polgármester bérmértékére az illetményét. Azzal egyetértek, hogy újra kellene gondolni a képviselői tiszteletdíj mértékét, ha dolgozunk, annak legyen valami ellenértéke is.

Vargáné Kovács Mária alpolgármester: A polgármester illetménye az előtt is 12,5-szeres szorzóval volt megállapítva, amíg mi nem vettük ezt le. 

Dr. Bíró Károly címzetes főjegyző: A polgármester illetménye egy bizonyos sávban mozoghat. Korábban, az elmúlt 8 évben a polgármester bére mindig is maximálisan volt megállapítva az előző polgármesternek és Dr. Imri Sándor polgármester úrnak is, az időközi önkormányzati választást követően lett ez visszavéve. Ennek nagyon csúnya üzenete van a város felé, a partnerek felé az, hogy levették a polgármester illetményét ott, ahol kiemelt üdülőövezetről beszélünk és vannak jelentős adóbevételek is. Nem tudok olyan városról a megyében, ahol a polgármestereknek ne a maximumon legyen megállapítva az illetménye. Ennek nagyon rossz üzenete van. A képviselő-testület jogköre az, hogy tiszteletdíjat állapít e meg magának vagy sem. A képviselői tiszteletdíj az illetményalap 2,2-szeres szorzóját jelenti, az bruttó 85.000.- Ft lehetne a maximált képviselői tiszteletdíj. Én kérem, hogy fontolja ezt meg a képviselő-testület. Álljon vissza az az általános rend, hogy a város főállású polgármester kapja meg azt a tiszteletdíjat, ami egyébként 8 éve ugyanannyi, mert a törvény nem engedi emelni, ugyanúgy a köztisztviselők bére is be van fagyasztva. 
Hajdú Gábor: Javaslom, hogy ha következetesek akarunk lenni, akkor rendezzük a polgármester bérét. A jövőben a költségvetés tervezésénél legyen betervezve a képviselői tiszteletdíj. 
Dr. Bíró Károly címzetes főjegyző: Én költségtérítést javasolnék a képviselőknek. Minden képviselőnek legyen egy kerete, amit ő eldönthet, hogy felvesz e, vagy odaadja valamilyen egyesületnek vagy civil szervezetnek.

Kiss-Kálmán Éva: A fürdőben az én részlegemben, a kertészetbe nem bírom megtartani az embereket, mert nagyon kevés pénzért kell, hogy dolgoznak.

Hazenauer György: Harkányban ez egy hagyomány, hogy a képviselők nem vettek fel tiszteletdíjat. A költségtérítést valamilyen szinten én is támogatnám. 

Poller Roland: Egyetértek a jegyző úrral azzal kapcsolatban, hogy vissza kellene emelni a polgármester bérét a helyére. A módját szeretném pontosítani. Úgy gondolom, hogy az üzenete ennek a fizetés emelésnek az kell legyen, hogy ez azért történt meg, mert sikert ért el a város. Azt nem lehet külön kezelni a testület tagjaitól, mert ez egy közös siker, ezzel együtt kell kezelni a képviselői tiszteletdíjat vagy költségtérítést. Én a testületi tiszteletdíjat tartom jobb verziónak a lakosság felé valón üzenetként azért, mert azzal el van ismerve a munkánk és dönthetünk úgy, hogy mi ezt az összeget átadjuk például a fürdőnek  fűnyíró vásárlásra, de rendeződik a helyzet. Én nem leszek sajnos sem szegényebb, sem gazdagabb ettől az összegtől, engem az motivál, hogy én úgy gondolom, hogy amit Harkányban sikerült elérni ez alatt a 6 hónap alatt, abban mi képviselők is benne voltunk. Én a saját döntésem szerint szeretném a képviselői tiszteletdíjat elkölteni, például ha a Harka néptánc együttes részére szeretném adni, akkor azt megtehessem, biztos nagyon örülnének neki. Én dolgozhatok teljesen ingyen, és egyébként az önkormányzat képviselő-testülete által munkáltatott polgármester fizetés emelést kap, szerintem ez így nem kerek. Egyetértek a fizetés emeléssel, de ezt én együtt kezelném, mivel úgyis visszamenőleg lehet rendezni. Ha úgy gondoljátok, hogy ma szavazzunk erről, én tartózkodni fogok, mert komplexen szeretném ezt kezelni, ha úgy gondoljátok, hogy át lehet ezt tenni egy következő testületi ülésre, mivel úgyis visszamenőleges a dolog, addig egyeztetjük egymással, hogy költségtérítés vagy képviselői tiszteletdíj, akkor javaslom, hogy tegyük át a következő alkalomra.
Hazenauer György: Annyit tudnod kell, hogy az előző testületi ülésen az egyebekbe bekerült ez a napirend, én javasoltam, hogy ez annál komolyabb téma, ennek legyen előterjesztése és a következő testületi ülésen legyen külön napirenden. Ez már egyszer el lett csúsztatva. 
Vargáné Kovács Mária alpolgármester: Én nem gondolnám, hogy a városban bárki is azt hiszi, hogy csak a polgármester csinál mindent és mi nem csinálunk semmit. Én tudom, hogy elég kevés kommunikáció megy ki a városban, amin változtatni kell, de arról volt szó, hogy minden egyes testületi ülés után egy tájékoztatót ad vagy a jegyző úr, vagy a polgármester úr a helyi tévében, az ülésen elhangzottakról. Mi vettük vissza a polgármester úr fizetését az alakuló testületi ülésen.
Poller Roland: Ha a megemelt összeget nézzük, a polgármesteri fizetés, akkor is nevetségesen kevés, az európai átlaghoz, nem az összeggel van problémám, hanem a megemelés módját szeretném javasolni nektek, hogy megerősítsük azt, hogy a polgármester a testület segítségével érte el ezeket a sikereket, ezért a testület úgy döntött, hogy továbbra sem kér tiszteletdíjat, vagy kéri a tiszteletdíjat és saját döntése alapján harkányi szervezeteteket támogat, vagy költségtérítést szavaz meg magának, mert többet kell dolgozni, mint amiről az elején várhatóan számítottunk. 
Vargáné Kovács Mária alpolgármester: Azt javaslom, hogy a képviselői tiszteletdíj vagy költségtérítés kérdését egy külön napirendi pontként a következő testületi ülésen tárgyaljuk. A kettőt most nem kellene összevonni.

Dr. Bíró Károly címzetes főjegyző: Arra hívnám fel a figyelmet, hogy amikor ez a javaslat elhangzott az alakuló ülésen, akkor az nem hangzott el, hogy a polgármester munkájától teszi függővé a képviselő-testület az illetményét, az hangzott el, hogy a város rossz gazdasági helyzetben van, és ha ez pozitívabban alakul, figyelemmel a féléves költségvetési beszámolóra és ha lehetővé teszi a költségvetés, akkor felülvizsgálhatjuk és megállapítható a korábbi legmagasabb szorzóval a tiszteletdíj, nem arról volt szó, hogy a polgármester munkáját akarja értékelni. Azt gondolom, hogy azért hozta az alakuló ülésen a testület ezt a döntést, mert egy félelem volt, hogy a város rossz gazdasági helyzetben van, és nem bírja el ezt a terhet mint sok mást sem. Mára bizonyossá vált, hogy sokkal jobb helyzetben van a város, mint korábban. Ez nem illetmény emelés, hanem a korábbi szint biztosítása.
Kiss-Kálmán Éva: Én is tartózkodni fogok, mert úgy gondolom, hogy a város sikeréhez mindenki hozzájárul. 
Hazenauer György:  Én megszavaztam annak idején ezt a határozatot azzal, hogy szeptemberben visszatérünk rá. Úgy látom, hogy amit akkor megszavaztam, az most teljesült, az egy másik dolog, hogy mi besegítettünk vagy sem, vagy besegített a kormány nagymértékben, az adósság nagy részét elvitte. Jobb állapotban van a város költségvetése, ezért vissza lehet állítani a polgármester munkabérét. Az én véleményem az, hogy nem  szabad ezt prémiumnak nézni. 

Hajdú Gábor: Gondoljuk át azt amit a Roland javasolt, hogy milyen formában lehetne a képviselőknek valamilyen költségtérítést vagy valami juttatást szavazni. 
Vargáné Kovács Mária alpolgármester: Szavazásra teszem a polgármester illetményét visszamenőlegesen 12,5-szeres szorzóval.
A Képviselő-testület 3 igen, 0 nem, 2 tartózkodás szavazati aránnyal) az alábbiak szerint döntött:

135/2013.(IX.27.) sz. Önk. határozat:

Harkány Város Önkormányzat Képviselő-testülete Dr. Imri Sándor polgármester illetményét visszamenőlegesen 2013. március 16. napjától a köztisztviselői illetményalap (38.650,- Ft) és a Pttv. 3. §. (2) bekezdése alapján adható 12,5 szorzószám szorzatában, bruttó 483.125,- Ft/hó összegben, költségátalányát az illetménye 30 %-ának megfelelő összegben, azaz 144.938,- Forintban állapítja meg.

A képviselő-testület felkéri Dr. Bíró Károly címzetes főjegyzőt, hogy a megállapított illetmény számfejtéséről és folyósításáról a fenti időponttól szíveskedjen intézkedni.

Határidő: Azonnal

Felelős: Dr. Bíró Károly címzetes főjegyző

Vargáné Kovács Mária alpolgármester: Javasoljuk jegyző úrnak, hogy a következő testületi ülés napirendi pontjaként szerepeljen a képviselők tiszteletdíjának vagy költségtérítésének megállapítása.

Hazenauer György: Én a tartózkodást nem értem.

Poller Roland: Azt megerősítettem, hogy igennel fogok szavazni egy olyan szituációban, ahol azt az elismerést megkapja ez a testület, amit szerintem eddig nem kapott meg. Ez vonatkozik arra, hogy kellő információt időben megkapok, tájékoztatva vagyok az engem kifejezetten érdeklő, számomra izgalmas turisztikai témákban, számos rendezvényekről más csatornákon szerzek információt és nem a polgármesteri hivatalon keresztül. Ha ezek a feltételek teljesülnek, akkor egyetértve jegyző úrral, mert én is azt gondolom, hogy kifelé a városnak azt az üzenetet kell küldeni, hogy itt jól mennek a dolgok, a polgármester helytállt, és ezért egy teljesen normális, konszolidált állapotba került Harkány, ez jó hír, már arra is van pénz, hogy a polgármester bérét rendezzük. 

Dr. Bíró Károly címzetes főjegyző: Szerintem most ez is arra jó, hogy a testület az egységességet megmutassa. Összefog a fürdő, a kórház, az önkormányzat, a TDM és a turizmusban szereplők, mert akarunk valamit Harkányban. A képviselő-testületnek feltétlenül egységesnek kell látszania. 
Kiss-Kálmán Éva: Szerintem nem a polgármester úr fizetésének kell lennie az üzenetnek, hanem a vendégszámokban kell tükröződni.

Hajdú Gábor: A vendégszám alakulásának nagyon sok összetevője van, ami független a polgármestertől. 

Dr. Bíró Károly címzetes főjegyző: A polgármesternek más dolga is van, nem csak a vendégszám növelése, a városüzemeltetés, az intézmények működtetése. A város szépült, természetesen a ti segítségetekkel. Erre kapjuk a pozitív visszajelzéseket.
Hajdú Gábor: Volt egy nagyon sikeres rendezvény. Ez mind azt a célt szolgálja, hogy Harkány pozitív irányba halad, kedvezően változik. 
Vargáné Kovács Mária alpolgármester: Az alakuló ülésen már kiderült a városlakóknak, hogy nem tudtunk egyetérteni a polgármester illetményének mértékével.
Poller Roland: A város testülete úgy ítéli meg a helyzetet, hogy közös sikert értünk el, ami lehetőséget ad arra, hogy a polgármester fizetését a normális szintre emeljük vissza. Az eltelt hat hónapban észrevettük, hogy kulcsinformációk nem kellő időben, késve jutnak a testülethez. Felhívnám  a figyelmet, hogy a képviselő-testület a jövőben kellő időben és terjedelemben szeretné megkapni. 

Kiss-Kálmán Éva: Mindent a legutolsó pillanatban  kapunk, azt meg kell szavazzuk, mi segítjük a polgármestert és a várost is, hogy előre menjünk.  Még hiányolom az összefogást. 
Vargáné Kovács Mária alpolgármester: Kérem a testületet szavazzunk arról, hogy a következő testületi ülésre kerüljön napirendre a képviselők tiszteletdíjának, költségtérítésének megállapítása. Szavazásra teszem.
A Képviselő-testület egyhangúan (5 igen, 0 nem, 0 tartózkodás szavazati aránnyal az alábbiak szerint döntött:

136/2013.(IX.27.) sz. Önk. határozat:

Harkány Város Önkormányzatának Képviselő-testülete úgy döntött, hogy a következő testületi ülés napirendi pontjaként szerepeljen a képviselő-testület tiszteletdíjának, költségtérítésének megtárgyalása.
Határidő: Értelemszerű

Felelős: Polgármester

Vargáné Kovács Mária alpolgármester: Több napirendi pont nincs, az ülést bezárom.

K.mft.


Vargáné Kovács Mária





Dr. Bíró Károly


     alpolgármester




           címzetes főjegyző


      Hajdú Gábor





Hazenauer György


      jkv. hitelesítő





    jkv. hitelesítő

